Document ID: /roh_data/filtered/fineweb-2-filterrobots_roh.jsonl.gz/9870

Kanton Graubünden
Chantun Grischun
Cantone dei Grigioni
La Regenza ha concludì ina meglieraziun successiva da las purschidas da l'agid simpel per persunas dependentas. La lavur sin via duai vegnir cuntinuada e cumplettada tras in post da contact e da consultaziun nov e pli grond en in lieu central. Ultra da quai vegn il focus mess sin la meglieraziun da las purschidas da l'abitar assistì. Per realisar questas mesiras ha la Regenza dumandà il Cussegl grond ulteriurs meds da 400 000 francs per il preventiv 2022.
Il chantun Grischun ha gia ina vasta rait regiunala da purschidas d'agid per persunas dependentas. Questa rait è adattada als basegns locals e cumpiglia totalmain 52 differentas purschidas. Las purschidas da differentas instituziuns publicas e privatas stattan a disposiziun en ils suandants secturs: cussegliaziun, terapia, diminuziun dal donn, abitar, agid a sasez sco er purschidas d'agid per persunas dependentas en l'execuziun da chastis e da mesiras.
En in rapport che Infodrog, il Center naziunal da coordinaziun per dumondas da dependenza, ha elavurà per incumbensa da la Regenza, èn vegnidas constatadas purschidas mancantas. Pervia da quai ha la Regenza examinà la purschida per las persunas pertutgadas da dependenza en il chantun Grischun, ha discutà cun persunas dal fatg ed ha elavurà propostas da soluziun. Tar l'examinaziun ha ella giuditgà – ultra dal basegn – er ils custs stimads sco er la realisabladad da las mesiras. Las mesiras concludidas ussa en ils secturs lavur sociala, post da contact e da consultaziun sco er abitar assistì persvadan cun ina relaziun fitg buna tranter ils custs ed il niz. Las ulteriuras recumandaziuns che vegnan numnadas en il rapport dad Infodrog, vegnan elavuradas en il rom da la Strategia naziunala Dependenzas.
Il chantun cuntinuescha cun la lavur sociala extra muros
La Regenza vul surpigliar e cuntinuar il project da pilot «Streetwork» da la citad da Cuira. La lavur sin via ha in grond effect che mitigescha ils donns e meglierescha l'access a las purschidas d'agid. Quai è ina purschida che sa drizza activamain ad umans che n'arrivan sezs betg da far diever d'ulteriuras purschidas d'agid. Sco persunas da contact professiunalas senza ina incumbensa d'urden politic gidan las lavureras socialas ed ils lavurers socials che lavuran extra muros tranter auter a reducir ils problems psichics, fisics e socials da persunas pertutgadas ch'ins inscuntra en il spazi public.
Stgaffir in post da contact e da consultaziun en in lieu central
Sco ulteriura mesira vul la Regenza stgaffir en in lieu pli central in nov post da contact e da consultaziun cun localitads pli grondas. Persunas pertutgadas da dependenza e persunas a l'ur da la societad duain pudair sa trategnair en in lieu protegì e survegnir access a purschidas d'agid simplas. La triascha e l'intermediaziun da purschidas da consultaziun e da terapia duain vegnir meglieradas uschia. La relaziun tranter ils custs ed il niz dal spustament e da l'engrondiment dal post da contact e da consultaziun vegn giuditgada da tut las persunas dal fatg sco buna fin fitg buna. In local per consumar drogas na vegn betg endrizzà per entant: Avant che ulteriuras investiziuns vegnan fatgas, duai vegnir observà l'effect dal nov post da contact e da consultaziun.
Ultra da quai vul la Regenza gidar tar la purschida d'abitar per persunas dependentas. Relaziuns d'abitar solidas dattan segirezza e stabilitad. Ellas èn ina premissa fundamentala per organisar resp. per furmar ulteriurs secturs da la vita sco segirar la sanadad u l'activitad da gudogn.
Ils meds finanzials dal preventiv ston vegnir approvads dal Cussegl grond
Las mesiras concludidas per meglierar las purschidas da l'agid simpel per persunas dependentas chaschunan custs supplementars. Cun la missiva tar il preventiv 2022 dumonda la Regenza dal Cussegl grond meds finanzials supplementars da 400 000 francs per l'onn 2022 sco er da 500 000 fin 600 000 francs per ils onns dal plan da finanzas 2023 fin 2025.
Agiuntas:
- Rapport Infodrog: Scleriment dal basegn da purschidas per persunas pertutgadas da dependenza en il chantun Grischun
- Rapport dal lavuratori da management: Examinaziun e planisaziun da l'ulteriur svilupicht
Infurmaziuns:
cusseglier guvernativ Marcus Caduff, schef dal Departament d'economia publica e fatgs socials, tel. +41 81 257 23 01, e-mail <email-pii>
Responsabladad: Regenza